นายกรัฐมนตรี ให้ความมั่นใจภาคเอกชน ไทยและอาเซียนมีศักยภาพและความเข้มแข็งท่ามกลางสถานการณ์การค้าโลก ย้ำเดินหน้าสานต่องานนโยบายขอนักลงทุนสนใจขยายธุรกิจ
พลเอกประยุทธ์ จันทร์โอชา นายกรัฐมนตรี กล่าวปาฐกถาพิเศษ ในการประชุมผู้นำเศรษฐกิจอาเซียน ครั้งที่ 5 ที่ไทยเป็นเจ้าภาพจัดการประชุมสุดยอดอาเซียนครั้งนี้ ที่เป็นการหารือร่วมกันเพื่อหาแนวทางในการกำหนดจุดยืนที่เหมาะสมในอาเซียน นายกรัฐมนตรีให้ความเชื่อมั่นว่า สถานการณ์ด้านเศรษฐกิจในประเทศไทย ดีขึ้นในหลายด้านทั้งตัวเลขเศรษฐกิจขยายตัวร้อยละ 4.1 สูงสุดในรอบ 6 ปี ขณะที่การท่องเที่ยวเติบโตอย่างต่อเนื่อง พร้อมทั้งพัฒนาเทคโนโลยี โครงสร้างพื้นฐานรับการลงทุนรูปแบบใหม่ และเร่งพัฒนา EEC เพื่อเป็นศูนย์กลางการผลิต การค้าในภูมิภาค ขณะที่เสถียรภาพทางการเมืองของไทย นำไปสู่ความต่อเนื่องของนโยบาย และการที่ถูกเลือกให้เป็นนายกรัฐมนตรีอีกครั้ง ก็ยืนยันจะดำเนินการตามนโยบายเพื่อขับเคลื่อนประเทศ จึงขอให้ภาคเอกชนเชื่อมั่นในความพร้อมของไทยและอาเซียน เพื่อขยายธุรกิจระหว่างกัน ซึ่งไทยพร้อมร่วมมือ กับหุ้นส่วนภาครัฐและดูแลภาคเอกชน ทั้งในและนอกภูมิภาค         นอกจากนี้อาเซียนและ 6 ประเทศคู่เจรจา จะบรรลุข้อตกลงหุ้นส่วนทางเศรษฐกิจในภูมิภาค หรือ RCEP ภายในปีนี้ ที่จะเป็นหุ้นส่วนทางเศรษฐกิจที่สำคัญของโลก รวมถึงข้อตกลงการค้าอื่นๆ ซึ่งล้วนแล้วแต่แสดงถึงศักภาพและความเชื่อมั่นของอาเซียน        นายกรัฐมนตรี กล่าวย้ำบทบาทของไทยในการเป็นประธานอาเซียน ที่จะขับเคลื่อนแนวคิดหลัก คือ ร่วมมือ ร่วมใจ ก้าวไกล ยั่งยืน เพื่อมุ่งสู่วิสัยทัศน์ ในอนาคตร่วมกัน โดย ไม่ทิ้งใครไว้ข้างหลัง        นอกจากนี้ ยังให้ความสำคัญกับการดูแลประชาชนทุกภาคส่วน ในระดับภูมิภาค เพื่อให้กลายเป็นห่วงโซ่สำคัญในระบบเศรษฐกิจของโลก ภายใต้หลักปรัชญาเศรษฐกิจพอเพียง และการให้ความสำคัญกับการพัฒนาทรัพยากรมนุษย์ ให้พร้อมต่อการเปลี่ยนแปลง และพัฒนาของเทคโนโลยี โดยเฉพาะระบบการค้าออนไลน์ ที่เติบโตขึ้น อีกทั้งยังต้องสร้างความสมดุล เศรษฐกิจในภูมิภาคอาเซียนท่ามกลางสถานการณ์การค้าของโลก #การประชุมผู้นำเศรษฐกิจอาเซียน ครั้งที่ 5  #นายกรัฐมนตรี   #พลเอกประยุทธ์  #สำนักข่าว  #กรมประชาสัมพันธ์